Maktabgacha ta’lim vazirligi Bolalar kuni munosabati bilan “Qo‘lingda imkon” nomli musiqiy videoklipni suratga oldi

“Odamlarga ko‘mak berish, bolalarning baxtli kelajagi uchun barcha shart-sharoitlarni yaratib berish – bizning asosiy maqsadimizdir” – O‘zbekiston Respublikasi Prezidenti Shavkat Mirziyoyev.
O‘zbekiston Respublikasi Maktabgacha ta’lim vazirligi 1-iyun – Xalqaro bolalarni himoya qilish kuni munosabati bilan ijtimoiy loyihani ishga tushirib, “Qo‘lingda imkon” nomli musiqiy videoklipni suratga oldi. Bu haqda vazirlik matbuot xizmati “Daryo”ga xabar berdi.

“Qo‘lingda imkon” qo‘shig‘ining matn muallifi — Shoira G‘iyosova. Bastakor — “E’tirof” mukofoti sovrindori Shuhrat Zokirov.
Taronani O‘zbekiston xalq artisti Ozodbek Nazarbekov, O‘zbekistonda xizmat ko‘rsatgan artist Ulug‘bek Rahmatullayev, Shahzoda, Lola, Shahriyor, shuningdek, “Bulbulcha” bolalar ansambli ijro qilgan.
“Bizning bolalarimiz bugun qanday qaror qabul qilishlari va biz ularga erta yoshidan o‘rgatganlarimiz, ularning va yurtimizning kelajagini belgilab beradi. Va ushbu narsalarga erishishda ularga ko’mak berish – bu bizning umumiy vazifamizdir”, – deb aytadi loyiha g‘oyasining paydo bo‘lish sabablarini izohlab bergan Maktabgacha ta’lim vazirligi vakili Shahnoza Mirziyoyeva.

Klipda 300 dan ortiq kishi ishtirok etdi. Jumladan, “Tomosha”, “Monster Kids”, “Alladin” bolalar guruhlari, “Paxtakor” bolalar futbol jamoasi, bog‘cha va maktab bolalari, boks bo‘yicha chempionlar Shahram G‘iyosov, Hasanboy Do‘stmatov, Global Soccer Awards’ning “Dunyoning eng yaxshi hakami” nominatsiyasi g‘olibi Ravshan Ermatov, taniqli futbolchi Sardor Rashidov, “Bunyodkor” klubi va boshqa taniqli qo‘shiqchilar, aktyor va aktrisalar qatnashdi.

Klip ssenariy muallifi va rejissori — Lola Yo‘ldosheva, tasvirchi Rustam Murodov, ikkinchi rejissor Sanjar Matkarimov, rassom Bahriddin Shamsiddinov, liboslar bo‘yicha rassom Hilola Sher.

“Men Maktabgacha ta’lim vazirligining bu loyihasini mamnuniyat bilan qabul qildim va qo‘llab-quvvatladim. Umid qilamizki, bu loyiha bolalarga yorqin va yoqimli sovg‘a bo‘ladi”, — deydi Lola Yo‘ldosheva.